钦定古今图书集成/明伦汇编/官常典/第697卷 > 薛敷教
## 钦定古今图书集成/明伦汇编/官常典/第697卷 > 薛敷教

按《明外史》本传：“敷教，字以身，武进人。祖应旗，字仲常，
嘉靖十四年进士。由慈谿知县屡迁南京考功郎中，
主京察。大学士严嵩以给事中王晔尝劾之，令尚宝
丞诸杰贻书应旗，令黜晔，应旗反黜杰，嵩大怒。应旗
又黜常州知府符验嵩令御史桂荣劾应旗挟私，黜
郡守，谪建昌通判，历浙江提学副使。”应旗雅工场屋
文字，与王鏊、唐顺之、瞿景淳齐名，天下称“王、唐、瞿、薛。”
其阅文所品题，百不失一。以大计罢归。顾宪成兄弟
方少从之学敷教，遂与善用风节相期许。及举万历
十七年进士，与高攀龙同出赵南星门，益以名教自
任。会南京御史王藩臣疏劾巡抚周继，不具揭都察
院，为其长耿定向所劾。左都御史吴时来，因请申饬
宪规，藩臣坐停俸。敷教上言：“时来壅遏言路，代人狼
噬。而二、三辅臣，曲学险诐。又故绳庶采以崇九列，塞
主上聪明。宜严党邪之禁，更易两都台长，以清风宪。”
疏上，大学士申时行等疏言：“故事，御史建自北京，即
日投揭；台长南京，则以三日。藩臣废故事，薄罚未为
过。必如敷教言，将尽抑大臣而后可耶？”副都御史詹
仰庇劾敷教煽惑人心，淆乱国是。诏敷教归省，过三年以教职用。大学士许国以敷教其门生，而疏语侵
己，尤愤，自请罢斥。因言：“迩来建言成风，可要名，可躐
秩，又可掩过。故人竞趋之为捷径。此风既成，莫可救
止。方今京师讹言东南赤旱。臣未为忧，而独忧此。区
区者，彼止一时之灾，此则世道之虑也。”时来亦乞休，
力诋敷教及主事饶伸。帝慰留国。时来、都给事中陈
与郊复上疏极诋建言诸臣，帝亦不问。二十年夏，起
敷教凤翔教授，旋迁国子助教。明年力争三王并封。
又上书王锡爵言：“中宫有出而始重，则仁圣之心不
安。后宫有出而终轻，则慈圣之体亦屈。”锡爵无以难。
寻以救南星，谪光州学正。省母归，遂不复出。敷教禔
身严苦，垢衣粝食，终身未尝受人馈。家居二十年，力
持清议。乡人欲为非，惮不敢终。即大吏有举动，多用
敷教言而止。后与宪成兄弟及攀龙辈讲学。卒，赠尚
宝司丞。